Nous Jehans de Vienne, sires de Mirebel en montaigne, faisons savoir à touz que nous, en non de permutacion ou d’eschange, baillons et delivrons, avons baillié et delivré à haut homme et puissant Jehan de Chalon, signour d’Allay, pour luy et pour les suens, perpetuelment, tel droit, tel action con nous avons, poons et devons avoir en Ylay et es appendises, soit en bois, en champs, en prel, en laic, en aigues, en pescheries, en justices, en signories et en toutes autres manieres de choses, coment qu’eles soient appelées, et especialment en toutes les choses que nous y avons, desquex nous sumes parceniers es moignes de Gigney; lesquex choses dessusdites nous tenons en fié doudit Jehan, signour d’Allay. Et pour ces choses dessusdites, lidiz Jehans de Chalon, en nom de la devantdite permutacion, nous a bailliez et delivrez une soue vile qui communement est appelée Cuvier, ensamble toutes les appendises, laquelle nous tenons et devons tenir de luy en fié, et nous en a mis en possession corporal ou auxi, et a promis garantir par contre toutes genz... En tesmoignaige de laquel chose, nous avons mis nostre seal en ces presentes lettres et avons prié et requis saiges et discretes persones le chapitre de Saint-Anathoile de Salins que il en ces lettres vuillent metre lour seau avec le nostre... Faites et donées l’an Nostre Signour corrant par mil CCC et doux, le mardi [de] l’uictive saint Pere et saint Poul.